पाएं अपने शहर की ताज़ा ख़बरें और फ्री ई-पेपरडाउनलोड करें
पश्चिमी बंगाल में हो रही चुनावी हिंसा के बाद अब राजस्थान के भाजपा—कांग्रेस के नेताओं में जुबानी जंग शुरु हो गई है। भाजपा प्रदेशाध्यक्ष सतीश पूनिया ने बंगाल हिंसा पर मुख्यमंत्री अशोक गहलोत की चुप्पी पर सवाल उठाए। इस पर परिवहन मंत्री प्रतापसिंह खाचरियावास ने पलटवार करते हुए भाजपा और केंद्र सरकार को बंगाल हिंसा के लिए जिम्मेदार ठहरा दिया। बंगाल हिंसा पर शुरु हुआ बयानबाजी का यह दौर आगे भी चलेगा।
सतीश पूनिया ने कहा, पश्चिमी बंगाल में टीएमसी ने टारगेट करके प्रवासी राजस्थानियों पर हमले करवाएं। बंगाल के हालात भयावह हैं। प्रवासी राजस्थानियों पर हमले होने के बावजूद मुख्यमंत्री अशोक गहलोत ने अब तक एक शब्द नहीं बोला है। हर बात पर लोकतंत्र की दुहाई देने वाले गहलोत प्रवासी राजस्थानियों पर हमले होने के बावजूद बंगाल हिंसा पर चुप क्यों है? राहुल गांधी और प्रियंका गांधी ने भ्ज्ञी अब तक हिंसा के खिलाफ कुछ नहीं बोला।
प्रतापसिंह खाचरियावास बोले-बंगाल की हिंसा के लिए राज्यपाल जगदीप धनखड़ जिम्मेदार
बंगाल हिंसा पर भाजपा के कांग्रेस और सीएम पर निशाना साधने के बाद परिवहन मंत्री प्रतापसिंह खाचरियावास ने पलटवार किया है। खाचरियावास ने कहा-बंगाल हिंसा के लिए केंद्र और राज्यपाल जिम्मेदार है। ममता बनर्जी ने तो आज शपथ ली है, अब तक तो वहां राज्यपाल ही तकनीकी रूप से सरकार चला रहे थे,फिर हिंसा के लिए ममता कैसे जिम्मेदार है? बंगाल के राज्यपाल शुरु से आज तक जिस तरह के बयान दे रहे हैं उससे साफ है कि केंद्र और राज्यपाल किसी भी कीमत पर दंगे भड़काना चाहते थे, माहौल बिगाड़ना चाहते थे। दुख है कि भाजपा बंगाल की हार स्वीकार करने की बजाय बौखलाहट में हिंसा भड़का रही है। भाजपा हार स्वीकार करने की बजाय अपने कार्यालयों पर बैठकर धरना देने का नाटक कर रही है।
भाजपा ने ऑक्सीजन की कमी से मर रहे लोगों के लिए धरना नहीं दिया
खाचरियावास ने कहा, राजस्थान के भाजपा नेता यदि राजस्थान को उसके हिस्से की पूरी ऑक्जसीजन दिलाने के लिए धरना देते तो हजारों लोगों की सांसे टूटने से बच सकती थी। राजस्थान के हिस्से की ऑक्सीजन नहीं मिल रही, यह बात भाजपा नेताओं ने स्वीकार की है। भाजपा ने ऑक्सीजन की कमी से मर रहे लोगों के लिए धरना नहीं दिया, हार का दर्द भुलाने के लिए धरने की नौटंकी कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn